钦定古今图书集成/方舆汇编/职方典/第1282卷 > 《甘泉记》张栻
## 钦定古今图书集成/方舆汇编/职方典/第1282卷 > 《甘泉记》张栻

祁阳邑城之北，有泉出焉。赡足一方，不知几千年矣。
零陵蒋𣲗恨元次山居浯溪，去泉才五里许，又数往
来访寻山川之胜，见于文字，何所不有，乃无一言及
此，遂以语晋陵邹浩而属铭之。铭曰：“山下出泉，其甘
如醴，井冽而食。大国百里，莫之令而自均，民到于今
受其利。云行雨施，自今以始。水不可以终止，其孰止”
之！崇宁四年正月五日，栻得此本于郡士蒋言之家。
蒋君之父即讳𣲗者是也。因摹以遗祁阳令魏君，刻
之泉上。庶几前贤之言，不至泯没，而斯泉之美亦得
表而出之，来者有考焉。